ORDE do 13 de marzo de 2006 sobre a aprobación definitiva do proxecto de modificación puntual número 8 do Plan Xeral de Ordenación Municipal en Mouriscade, no concello de Lalín.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 03/04/2006

O Concello de Lalín remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
a) O Concello de Lalín dispón na actualidade de Plan Xeral de Ordenación Municipal, aprobado definitivamente o 5-2-1999.
b) O obxecto do presente proxecto é o cambio de categoría do solo rústico, de SR-P.7 de especial protección de interese agropecuario a SR-C.1 común de prados, cultivos e matogueira coa finalidade de permitir a creación dun equipamento comunitario de carácter socioeducativo vinculados a persoas con discapacidades físicas e psíquicas que afecta a unha parcela municipal de 26.400 m de superficie.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
c) Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido en data 18-5-2005, de conformidade co disposto no artigo 85.1º da Lei 9/2002.
O presente expediente foi aprobado inicialmente o 28-6-2005, e sometido a información pública mediante anuncios publicados en prensa e no DOG do 20-7-2005, co resultado da fase de información pública que consta no expediente.
A modificación puntual foi aprobada provisionalmente polo Pleno do Concello o 6-9-2005.
O expediente foi remitido á Consellería de Medio Ambiente, sen que fose emitido en prazo o informe requirido.
Foron emitidos os informes técnicos en data 20-1-2005 e xurídico en 23-6-2005, previos á aprobación provisional.
d) A documentación remitida consta de expediente administrativo e proxecto técnico da modificación, conxunto coa modificación nº 6, identificado con data xaneiro 2005.
II. Consideracións e fundamentación.
II.1. Con data do 13-3-2006, a Dirección Xeral de Urbanismo elevou un informe-proposta de resolución, no que se expresa o seguinte:
Non se inclúen na categoría de solo rústico de protección das augas os terreos situados dentro dos 100 metros da zona de policía definida pola lexislación de augas, segundo establece o artigo 32 d) da Lei 9/2002 LOUG.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal lle corresponde á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-Visto canto antecede, de acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 8 do PXOM, en Mouriscade, do Concello de Lalín, coas seguintes condicións:
1. Establecer a clasificación de S.R. de protección de augas sobre os terreos situados dentro da zona de policía definida pola lexislación de augas do río Asneiro.
2. O equipamento débese axustar ás condicións de uso que se sinalan nos artigos 33 e 36 da Lei 9/2002 de ordenación urbanística e protección do medio rural de Galicia, e ás condicións edificatorias recollidas nos artigos 42 e 44 da mesma lei e está suxeito á autorización da Administración autonómica previamente á concesión de licenza municipal, segundo o procedemento establecido no artigo 41 da LOUG.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
Terceiro.-Notifíquese esta orde ao concello e publíquese no Diario Oficial de Galicia.
Santiago de Compostela, 13 de marzo de 2006.
María José Caride Estévez
Conselleira de Política Territorial,
Obras Públicas e Transportes